钦定古今图书集成/明伦汇编/官常典/第373卷 > 蔡邕独断 > 杜夔
## 钦定古今图书集成/明伦汇编/官常典/第373卷 > 蔡邕独断 > 杜夔

按《三国魏志》本传：“夔字公良，河南人也。以知音为雅
乐郎。中平五年，以疾去官。州郡司徒礼辟，以世乱奔
荆州。荆州牧刘表令与孟曜为汉王合雅乐，乐备，表
欲庭观之。夔谏曰：‘今将军号不为天子合乐而庭作
之，毋乃不可乎’？表纳其言而止。”后表子琮降太祖，太
祖以夔为军谋祭酒，参大乐事，因令创制雅乐。夔善
锺律，聪思过人，丝竹八音，靡所不能，惟歌舞非所长。
时散郎邓静、尹齐善咏雅乐，歌师尹胡能歌宗庙郊
祀之曲，舞师冯肃、服养晓知先代诸舞，夔总统研精，
远考诸经，近采故事，教习讲肄，备作乐器，绍复先代
古乐，皆自夔始也。黄初中，为太乐令、协律都尉。汉铸
锺工柴玉，巧有意思，形器之中，多所造作，亦为时贵
人见知。夔令玉铸铜锺，其声韵清浊，多不如法，数毁
改作。玉甚猒之，谓夔清浊任意，颇拒捍夔。夔、玉更相
白于太祖，太祖取所铸锺，杂错更试，然后知夔为精
而玉之妄也。于是罪玉及诸子，皆为养马士。文帝爱
待玉，又尝令夔与左愿等于宾客之中吹笙鼓琴，夔
有难色，由是帝意不悦。后因他事系夔，使愿等就学。
夔自谓所习者雅，仕宦有本，意犹不满，遂黜免以卒。
弟子河南卲登、张泰、桑馥，各至太乐丞；下邳陈顽，司
律中郎将。自左延年等虽妙于音，咸善郑声，其好古
存正，莫及夔。